ΚΑΝΟΝΙΣΜΟΣ (ΕΕ) 2019/1791 ΤΗΣ ΕΠΙΤΡΟΠΗΣ

της 17ης Οκτωβρίου 2019

για την τροποποίηση των παραρτημάτων II, III και IV του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων για τη δεκανόλη-1, το 2,4-D, το ABE-IT 56, το cyprodinil (κυπροδινίλη), το dimethenamid (διμεθεναμίδη), τις λιπαρές αλκοόλες, το florpyrauxifen-benzyl (βενζυλική φθοροπυραυξιφαίνη), το fludioxonil (φλουδιοξονίλη), το fluopyram (φθοροπυράμη), το mepiquat (μεπικουάτ), το pendimethalin (πενδιμεθαλίνη), το picolinafen (πικολιναφαίνη), το pyraflufen-ethyl (αιθυλική πυραφλουφαίνη), το pyridaben (πυριδαβένη), το S-αψισικό οξύ και το trifloxystrobin (τριφλοξυστροβίνη) μέσα ή πάνω σε ορισμένα προϊόντα

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 5 παράγραφος 1, το άρθρο 14 παράγραφος 1 στοιχείο α) και το άρθρο 16 παράγραφος 1 στοιχείο α),

Εκτιμώντας τα ακόλουθα:

(1) Για τις ουσίες 2,4-D, cyprodinil, dimethenamid, fludioxonil, mepiquat, pendimethalin, picolinafen, pyraflufen-ethyl, pyridaben και trifloxystrobin, έχουν καθοριστεί ανώτατα όρια καταλοίπων («ΑΟΚ») στο παράρτημα II του κανονισμού (ΕΚ) αριθ. 396/2005. Για την ουσία fluopyram έχουν καθοριστεί ΑΟΚ στο μέρος A του παραρτήματος III του εν λόγω κανονισμού. Η δεκανόλη-1, οι λιπαρές αλκοόλες και το S-αψισικό οψύ συμπεριλήφθηκαν στο παράρτημα IV του εν λόγω κανονισμού. Για τις ουσίες ABE-IT 56 και florpyrauxifen-benzyl δεν έχουν καθοριστεί συγκεκριμένα ΑΟΚ ούτε έχουν συμπεριληφθεί οι ουσίες αυτές στο παράρτημα IV του εν λόγω κανονισμού, επομένως ισχύει η εξ ορισμού τιμή του 0,01 mg/kg που ορίζεται στο άρθρο 18 παράγραφος 1 στοιχείο β) του εν λόγω κανονισμού.

(2) Στο πλαίσιο διαδικασίας για την έγκριση της χρήσης φυτοπροστατευτικού προϊόντος που περιέχει τη δραστική ουσία cyprodinil στο μάραθο Φλωρεντίας, υποβλήθηκε αίτηση σύμφωνα με το άρθρο 6 παράγραφος 1 του κανονισμού (ΕΚ) αριθ. 396/2005 για την τροποποίηση των υφιστάμενων ΑΟΚ.

(3) Όσον αφορά την ουσία dimethenamid-P, υποβλήθηκε ανάλογη αίτηση για τα φρέσκα κρεμμυδάκια, τα μαρούλια, τη σκαρόλη και τα «βότανα και βρώσιμα άνθη». Όσον αφορά την ουσία fludioxonil, υποβλήθηκε ανάλογη αίτηση για χρήση στο μάραθο Φλωρεντίας. Όσον αφορά την ουσία fluopyram, υποβλήθηκε ανάλογη αίτηση για χρήση στο μπρόκολο. Όσον αφορά την ουσία mepiquat, υποβλήθηκε ανάλογη αίτηση για τη χρήση στα καλλιεργούμενα μανιτάρια. Όσον αφορά την ουσία pendimethalin, υποβλήθηκε ανάλογη αίτηση για τις φράουλες, το σκόρδο, τα κρεμμύδια, τα ασκαλώνια, τις ντομάτες, τις πιπεριές, τις μελιτζάνες, τα αγγούρια, τα αγγουράκια, τα κολοκυθάκια, τα πεπόνια, τις κολοκύθες, τα καρπούζια, τις αγκινάρες, τα πράσα και τον κραμβόσπορο. Όσον αφορά την ουσία picolinafen, υποβλήθηκε ανάλογη αίτηση για το κριθάρι, τη βρώμη, τη σίκαλη και το σιτάρι. Όσον αφορά την ουσία pyraflufen-ethyl, υποβλήθηκε ανάλογη αίτηση για τα εσπεριδοειδή, τα ακρόδρυα, τα μηλοειδή, τα πυρηνόκαρπα, τα σταφύλια, τα φραγκοστάφυλα, τα πράσινα φραγκοστάφυλα, τους καρπούς κουφοξυλιάς, τις επιτραπέζιες ελιές, τις πατάτες, τον κραμβόσπορο, τον βαμβακόσπορο, τις ελιές για παραγωγή λαδιού, το κριθάρι, τη βρώμη, τη σίκαλη και το σιτάρι. Όσον αφορά την ουσία pyridaben, υποβλήθηκε ανάλογη αίτηση για τις ντομάτες και τις μελιτζάνες. Όσον αφορά την ουσία trifloxystrobin, υποβλήθηκε ανάλογη αίτηση για τη χρήση στα μπρόκολα.

(4) Σύμφωνα με το άρθρο 6 παράγραφοι 2 και 4 του κανονισμού (ΕΚ) αριθ. 396/2005 υποβλήθηκε αίτηση για ανοχή κατά την εισαγωγή της ουσίας 2,4-D που χρησιμοποιείται στον Καναδά και στις Ηνωμένες Πολιτείες στη σόγια. Ο αιτών ισχυρίζεται ότι η εγκεκριμένη χρήση της ουσίας αυτής για τις εν λόγω καλλιέργειες στις χώρες αυτές έχει ως αποτέλεσμα κατάλοιπα που υπερβαίνουν τα ΑΟΚ που προβλέπονται στον κανονισμό (ΕΚ) αριθ. 396/2005 και ότι χρειάζεται υψηλότερο ΑΟΚ για να αποφευχθούν οι εμπορικοί φραγμοί όσον αφορά την εισαγωγή των εν λόγω καλλιεργειών.

(5) Σύμφωνα με το άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή.

(6) Η Ευρωπαϊκή Αρχή για την Ασφάλεια των Τροφίμων («η Αρχή») αξιολόγησε τις αιτήσεις και τις εκθέσεις αξιολόγησης, εξετάζοντας ιδίως τους κινδύνους για τον καταναλωτή και, κατά περίπτωση, για τα ζώα, και εξέδωσε αιτιολογημένες γνώμες σχετικά με τα προτεινόμενα ΑΟΚ (2). Η Αρχή διαβίβασε τις εν λόγω γνώμες στους αιτούντες, στην Επιτροπή και στα κράτη μέλη και τις δημοσιοποίησε.

(7) Όσον αφορά την ουσία 2,4-D, ο αιτών υπέβαλε πληροφορίες που δεν διατίθεντο αρχικά στη διάρκεια της εξέτασης που έγινε σύμφωνα με το άρθρο 12 του κανονισμού (ΕΚ) αριθ. 396/2005. Οι πληροφορίες αυτές αφορούν επικυρωμένη αναλυτική μέθοδο για μήτρες υψηλής περιεκτικότητας σε έλαια.

(8) Όσον αφορά την ουσία dimethenamid, ο αιτών υπέβαλε πληροφορίες σχετικά με τον φυτικό μεταβολισμό.

(9) Όσον αφορά την ουσία pendimethalin, ο αιτών υπέβαλε τα στοιχεία που έλειπαν για τις δοκιμές καταλοίπων.

(10) Όσον αφορά την ουσία picolinafen, ο αιτών υπέβαλε επικυρωμένη αναλυτική μέθοδο για τα δημητριακά και τα προϊόντα ζωικής προέλευσης και τη μελέτη διατροφής για τα μηρυκαστικά που έλειπε.

(11) Όσον αφορά την ουσία pyraflufen-ethyl, ο αιτών υπέβαλε επικυρωμένες αναλυτικές μεθόδους για μήτρες με υψηλή περιεκτικότητα σε νερό, σε ξηρή κατάσταση, σε οξέα και σε λίπη, τη μελέτη για τη σταθερότητα της αποθήκευσης δημητριακών που έλειπε για τα σιτηρά και κατέστησε διαθέσιμο στο εμπόριο το πρότυπο αναφοράς για την ουσία pyraflufen.

(12) Όσον αφορά όλες τις αιτήσεις, η Αρχή κατέληξε στο συμπέρασμα ότι ικανοποιούσαν όλες τις απαιτήσεις σχετικά με τα δεδομένα και ότι οι τροποποιήσεις των ΑΟΚ που ζήτησαν οι αιτούντες ήταν αποδεκτές όσον αφορά την ασφάλεια του καταναλωτή με βάση την εκτίμηση της έκθεσης του καταναλωτή για 27 ειδικές ομάδες ευρωπαίων καταναλωτών. Η Αρχή έλαβε υπόψη της τα πιο πρόσφατα στοιχεία για τις τοξικολογικές ιδιότητες των ουσιών. Ούτε η έκθεση, καθ' όλη τη διάρκεια της ζωής, στις εν λόγω ουσίες μέσω της κατανάλωσης όλων των ειδών τροφίμων που μπορεί να τις περιέχουν ούτε η βραχυχρόνια έκθεση μέσω μεγάλης κατανάλωσης των σχετικών προϊόντων έδειξαν ότι υπάρχει κίνδυνος υπέρβασης της αποδεκτής ημερήσιας πρόσληψης ή της δόσης αναφοράς οξείας έκθεσης.

(13) Όσον αφορά την ουσία mepiquat, οι καλλιεργητές μανιταριών υπέβαλαν πρόσφατα δεδομένα παρακολούθησης, ιδίως σχετικά με τα μανιτάρια του είδους πλευρωτός ο οστρεώδης, που δείχνουν ότι εμφανίζονται υπολείμματα στα εν λόγω προϊόντα σε επίπεδα υψηλότερα από το σημερινό προσωρινό ΑΟΚ που έχει καθοριστεί για τα καλλιεργούμενα μανιτάρια. Τα εν λόγω κατάλοιπα προέρχονται από διασταυρούμενη μόλυνση καλλιεργούμενων μανιταριών με άχυρο που έχει υποστεί νόμιμη επεξεργασία με την ουσία mepiquat. Με βάση τα συμπεράσματα της Αρχής σχετικά με τον κίνδυνο για τους καταναλωτές, το ΑΟΚ για τα μανιτάρια του είδους πλευρωτός ο οστρεώδης θα πρέπει να οριστεί στο επίπεδο που αντιστοιχεί στο 95ο εκατοστημόριο όλων των αποτελεσμάτων του δείγματος, διατηρώντας παράλληλα το υφιστάμενο ΑΟΚ για άλλα καλλιεργούμενα μανιτάρια. Το εν λόγω ΑΟΚ θα επανεξεταστεί· η επανεξέταση θα λάβει υπόψη τις πληροφορίες που θα είναι διαθέσιμες έως τις 31 Δεκεμβρίου 2022.

(14) Στο πλαίσιο της έγκρισης της δραστικής ουσίας florpyrauxifen-benzyl, συμπεριλήφθηκε αίτηση για ΑΟΚ στον συνοπτικό φάκελο, σύμφωνα με το άρθρο 8 παράγραφος 1 στοιχείο ζ) του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου (3). Η εν λόγω αίτηση αξιολογήθηκε από το ενδιαφερόμενο κράτος μέλος σύμφωνα με το άρθρο 11 παράγραφος 2 του εν λόγω κανονισμού. Η Αρχή αξιολόγησε την αίτηση και κατέληξε σε συμπέρασμα σχετικά με την επιστημονική εξέταση της εκτίμησης επικινδυνότητας φυτοφαρμάκων όσον αφορά τη δραστική ουσία, για την οποία συνέστησε τον καθορισμό ΑΟΚ τα οποία να καλύπτουν την αντιπροσωπευτική χρήση στο ρύζι, σύμφωνα με τις ορθές γεωργικές πρακτικές στην Ένωση (4).

(15) Στο πλαίσιο της έγκρισης της δραστικής ουσίας ABE-IT 56, η Αρχή κατέληξε στο συμπέρασμα ότι είναι ενδεδειγμένο να περιληφθεί η εν λόγω ουσία στο παράρτημα IV του κανονισμού (ΕΚ) αριθ. 396/2005 (5).

(16) Η δεκανόλη-1, οι λιπαρές αλκοόλες (6) και το S-αψισικό οξύ (7) συμπεριλήφθηκαν προσωρινά στο παράρτημα IV του κανονισμού (ΕΚ) αριθ. 396/2005 όσο εκκρεμεί η τελική αξιολόγησή τους βάσει της οδηγίας 91/414/ΕΟΚ του Συμβουλίου (8) ή του κανονισμού (ΕΚ) αριθ. 1107/2009. Η Αρχή επαναξιολόγησε τις εν λόγω ουσίες και κατέληξε στο συμπέρασμα ότι είναι σκόπιμο να διατηρηθούν στο παράρτημα IV του κανονισμού (ΕΚ) αριθ. 396/2005 σε μόνιμη βάση (9).

(17) Όσον αφορά την ουσία pyridaben, διάφορα ΑΟΚ τροποποιήθηκαν με τον κανονισμό (ΕΕ) 2019/90 της Επιτροπής (10). Ο εν λόγω κανονισμός μειώνει τα ΑΟΚ για ορισμένα προϊόντα, συμπεριλαμβανομένων της τομάτας και των μελιτζανών, στο όριο προσδιορισμού από την 13η Αυγούστου 2019. Για λόγους ασφάλειας δικαίου, είναι σκόπιμο να εφαρμοστούν από την ίδια ημερομηνία τα ΑΟΚ για την ουσία pyridaben, τα οποία προβλέπονται στον παρόντα κανονισμό.

(18) Με βάση τις αιτιολογημένες γνώμες και τα συμπεράσματα της Αρχής και λαμβανομένων υπόψη των συναφών με το εξεταζόμενο θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.

(19) Συνεπώς, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.

(20) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Τα παραρτήματα II, III και IV του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού.

Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ωστόσο, εφαρμόζεται από τη 13η Αυγούστου 2019 όσον αφορά τα ΑΟΚ για την ουσία pyridaben.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Οκτωβρίου 2019. Για την Επιτροπή Ο Πρόεδρος Jean-Claude JUNCKER

(1) ΕΕ L 70 της 16.3.2005, σ. 1.

(2) Επιστημονικές εκθέσεις της EFSA διαθέσιμες στο διαδίκτυο: http://www.efsa.europa.eu:

Reasoned opinion on the setting of an import tolerance for 2,4-D in soyabeans (Αιτιολογημένη γνώμη σχετικά με τον καθορισμό ανοχής κατά την εισαγωγή για την ουσία 2,4-D στη σόγια). EFSA Journal 2019·17(4):5660.

Reasoned opinion on the modification of the existing maximum residue level for cyprodinil in Florence fennel (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία cyprodinil στον μάραθο Φλωρεντίας). EFSA Journal 2019·17(3):5623.

Reasoned opinion on the evaluation of confirmatory data following the Article 12 MRL review for dimethenamid-P (Αιτιολογημένη γνώμη για την αξιολόγηση των επιβεβαιωτικών στοιχείων κατόπιν της εξέτασης του ΑΟΚ που προβλέπεται βάσει του άρθρου 12 για την ουσία dimethenamid-P). EFSA Journal 2019·17(4):5663.

Reasoned opinion on the modification of the existing maximum residue levels for fludioxonil in various crops (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία fludioxonil στον μάραθο Φλωρεντίας). EFSA Journal 2019·17(4):5673.

Reasoned opinion on the modification of the existing maximum residue level for fluopyram in broccoli (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία fluopyram στα μπρόκολα). EFSA Journal 2019·17(3):5624.

Reasoned opinion on the modification of the existing maximum residue level for mepiquat in cultivated fungi (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία mepiquat στα καλλιεργούμενα μανιτάρια). EFSA Journal 2019·17(6):5744.

Reasoned opinion on the evaluation of confirmatory data following the Article 12 MRL review for pendimethalin (Αιτιολογημένη γνώμη για την αξιολόγηση των επιβεβαιωτικών στοιχείων κατόπιν της εξέτασης του ΑΟΚ που προβλέπεται βάσει του άρθρου 12 για την ουσία pendimethalin). EFSA Journal 2018·16(10):5426.

Reasoned opinion on the evaluation of confirmatory data following the Article 12 MRL review for picolinafen (Αιτιολογημένη γνώμη για την αξιολόγηση των επιβεβαιωτικών στοιχείων κατόπιν της εξέτασης του ΑΟΚ που προβλέπεται βάσει του άρθρου 12 για την ουσία picolinafen). EFSA Journal 2018·16(11):5489.

Reasoned opinion on the evaluation of confirmatory data following the Article 12 MRL review for pyraflufen-ethyl (Αιτιολογημένη γνώμη για την αξιολόγηση των επιβεβαιωτικών στοιχείων κατόπιν της εξέτασης του ΑΟΚ που προβλέπεται βάσει του άρθρου 12 για την ουσία pyraflufen-ethyl). EFSA Journal 2018·16(10):5444.

Reasoned opinion on the Modification of the existing maximum residue levels for pyridaben in tomatoes and aubergines (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία pyridaben στις ντομάτες και στις μελιτζάνες). EFSA Journal 2019·17(3):5636.

Reasoned opinion on the modification of the existing maximum residue level for trifloxystrobin in broccoli (Αιτιολογημένη γνώμη σχετικά με την τροποποίηση του υφιστάμενου ανώτατου ορίου καταλοίπων για την ουσία trifloxystrobin στα μπρόκολα). EFSA Journal 2019·17(1):5576.

(3) Κανονισμός (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (ΕΕ L 309 της 24.11.2009, σ. 1).

(4) Conclusion on the peer review of the pesticide risk assessment of the active substance florpyrauxifen (variant assessed florpyrauxifen-benzyl) [Συμπέρασμα σχετικά με την επιστημονική επανεξέταση της αξιολόγησης κινδύνου από φυτοπροστατευτικά προϊόντα όσον αφορά τη δραστική ουσία florpyrauxifen (αξιολογήθηκε η παραλλαγή florpyrauxifen-benzyl)]. EFSA Journal 2018·16(8):5378.

(5) Συμπέρασμα σχετικά με την επιστημονική επανεξέταση της εκτίμησης κινδύνου φυτοφαρμάκων όσον αφορά τη δραστική ουσία ABE-IT 56 (συστατικά κυτταρολύματος Saccharomyces cerevisiae στέλεχος DDSF623). EFSA Journal 2018·16(9):5400.

(6) Κανονισμός (ΕΚ) αριθ. 839/2008 της Επιτροπής της 31ης Ιουλίου 2008 για την τροποποίηση του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα παραρτήματα II, ΙΙΙ και IV σχετικά με τα ανώτατα όρια καταλοίπων φυτοφαρμάκων μέσα ή πάνω σε ορισμένα προϊόντα (ΕΕ L 234 της 30.8.2008, σ. 1).

(7) Ο κανονισμός (ΕΕ) αριθ. 588/2014 της Επιτροπής, της 2ας Ιουνίου 2014, για την τροποποίηση των παραρτημάτων III και IV του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων για το πορτοκαλέλαιο, την Phlebiopsis gigantea, το γιββερελλικό οξύ, την Paecilomyces fumosoroseus στέλεχος FE 9901, τον πυρηνικό πολυεδρικό ιό του Spodoptera littoralis, τον πυρηνικό πολυεδρικό ιό του Spodoptera exigua, τον Bacillus firmus I-1582, το S-αψισικό οξύ, το L-ασκορβικό οξύ και τον πυρηνικό πολυεδρικό ιό του Helicoverpa armigera μέσα ή πάνω σε ορισμένα προϊόντα (ΕΕ L 164 της 3.6.2014, σ. 6).

(8) Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).

(9) Δήλωση σχετικά με τις δραστικές ουσίες φυτοφαρμάκων που δεν απαιτούν επανεξέταση των υφιστάμενων ανώτατων ορίων καταλοίπων σύμφωνα με το άρθρο 12 του κανονισμού (ΕΚ) αριθ. 396/2005. EFSA Journal 2019·17(2):5591.

(10) Κανονισμός (ΕΕ) 2019/90 της Επιτροπής, της 18ης Ιανουαρίου 2019, για την τροποποίηση των παραρτημάτων II, III και V του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων για τις ουσίες bromuconazole, carboxin, fenbutatin oxide, fenpyrazamine και pyridaben μέσα ή πάνω σε ορισμένα προϊόντα (ΕΕ L 22 της 24.1.2019, σ. 52).